吳孫王墓
作者：楊友夔
朝代：宋

paragraphs: 闔閭城南荒之丘，昔誰葬者孫豫州。
久無過客爲下馬，時有牧童來放牛。
居然珍寶出光怪，識者夜見蹤其由。
玉環金碗到城市，土花不蝕餘千秋。
州家廉問亟封守，賊曹掩骼窮姦偷。
已知其中有可欲，亦恐未免無窮憂。
當時義師奮四海，少日已無袁與劉。
英雄異世凜如在，暴露無乃爲神羞。
人生浮脆無可料，螻蟻烏鳶從所求。
高陵勸爾一杯酒，自古南山能錮不。